b'\n_START_ARTICLE_\nVaterpolski klub Delfin Rovinj\n_START_SECTION_\nPovijest\n_START_PARAGRAPH_\nV.K."Delfin" je 1949. godine utemeljila skupina entuzijasta vo\xc4\x91ena prof. Nik\xc5\xa1om Kala\xc4\x8di\xc4\x87em, ro\xc4\x91enim Cavta\xc4\x87aninom, pod imenom P. K. (Pliva\xc4\x8dki klub) \xe2\x80\x9dDelfin\xe2\x80\x9d koji je objedinjavao plivanje i vaterpolo postaviv\xc5\xa1i si tri temeljna cilja: utemeljenje kluba i njegovo omasovljenje, izgradnja bazena i ulazak u vi\xc5\xa1e rangove natjecanja. Danas gledaju\xc4\x87i svi su ciljevi i ostvareni, no suvremeni razvoj \xc5\xa1porta postavlja nove granice uspje\xc5\xa1nosti koje nije mogu\xc4\x87e posti\xc4\x87i bez odre\xc4\x91enih preduvjeta od kojih je na prvom mjestu izgradnja zatvorenog bazena, odnosno isti cilj iz 1949. godine. _NEWLINE_U prvim godinama djelovanja kluba gotovo da nije bilo osobe me\xc4\x91u mladima i djecom koja nisu \xc5\xbeeljeli postati njegovim \xc4\x8dlanom. Duh zajedni\xc5\xa1tva i prijateljstva stvaran na entuzijazmu tih mladih ljudi, poimanje \xc5\xa1porta i \xc5\xbeivota, ponosno je ostavljen i dana\xc5\xa1njim generacijama u naslje\xc4\x91e. U tom je duhu na lokaciji gradskog kupali\xc5\xa1ta "bagni romani" i gra\xc4\x91en bazen rukama samih \xc5\xa1porta\xc5\xa1a, tako da je iskrcavanje kamiona punog cementa, prevo\xc5\xbeenje kamenja, mije\xc5\xa1anje betona, postavljanje elektri\xc4\x8dne rasvjete, odr\xc5\xbeavanje i dodatno ure\xc4\x91enje bazena samo dio aktivnosti uz \xc5\xa1portske treninge. Ulaskom u jugoslavensku I.B ligu bazen je renoviran, izgra\xc4\x91ena je nova poplo\xc4\x8dana kada sa stanicom za filtriranje i grijanje morske vode i bazen je postao jedan od najljep\xc5\xa1ih ljetnih bazena na Jadranu i jedini otvoreni pedesetmetarski bazen u Istri._NEWLINE_Upravo je na tim vrijednostima i u tom ozra\xc4\x8dju nastao P.K. \xe2\x80\x9dDelfin \xe2\x80\x9d iz kojeg su 1996. godine temeljem Zakona o \xc5\xa1portu nastala dva kluba P.K. \xe2\x80\x9dDelfin\xe2\x80\x9d i V.K. \xe2\x80\x9dDelfin\xe2\x80\x9d._NEWLINE_Rezultati i uspjesi koje je V. K. \xe2\x80\x9dDelfin \xe2\x80\x9d postigao na \xc5\xa1portskom planu u svojih preko 70 godina djelovanja veoma su zapa\xc5\xbeeni i zna\xc4\x8dajni, te su uvelike obilje\xc5\xbeili \xc5\xa1portsku povijest grada Rovinja, pa i \xc5\xa1ire. Klub je bio i ostao do danas jedan od glavnih nositelja i inicijatora mnogih aktivnosti oko stvaranja uvjeta za jo\xc5\xa1 sna\xc5\xbeniji razvoj vaterpola u Istri.\n_START_SECTION_\nIstaknuti igra\xc4\x8di\n_START_PARAGRAPH_\nNajve\xc4\x87i \xc5\xa1portski zna\xc4\x8daj su generacije brojnih vaterpolista koji su stasali uz klub, no od niza pojedinaca mo\xc5\xbeemo istaknuti vrsne vratare: dr. Zvonko Rumboldt, Janko Fabri\xc5\xa1, Antonio Battistella, Antun Kala\xc4\x8di\xc4\x87 i Goran Volarevi\xc4\x87. _NEWLINE_Volarevi\xc4\x87 je branio i za hrvatsku i za talijansku reprezentaciju te za klubove V. K. \xe2\x80\x9dJug \xe2\x80\x9d i Pro Recco, a na juniorskom svjetskom prvenstvu u Havani 1997. godine, gdje je Hrvatska osvojila zlatnu medalju, bio je progla\xc5\xa1en najboljim vratarom. S Jugom je dva puta osvojio europski Kup prvaka (2001. i 2006.) i pet puta hrvatsko prvenstvo (2000., 2001., 2004., 2005., 2006.). S Pro Reccom je bio pobjednik talijanskog prvenstva (2017.), a s Hrvatskom reprezentacijom je na Europskom prvenstvu u Kranju 2003. godine osvojio srebro. _NEWLINE_Od igra\xc4\x8da posebno su se isticali Franjo Nikolov i Antonio Battistella koji su zbog svojih zapa\xc5\xbeenih igara postali \xc4\x8dlanovima VK Primorje iz Rijeke za koji su uspje\xc5\xa1no nastupali u prvoj ligi Jugoslavije u ranim 1970-ima, a 1971. su osvojili  \xc4\x8detvrto mjesto na zimskom prvenstvu Jugoslavije. Battistella je bio i prvi vratar juniorske reprezentacije Jugoslavije (za igra\xc4\x8de do 20 godina)._NEWLINE_Vrsni igra\xc4\x8di koji su dali obol uspjesima Delfina bili su i: Bruno Rocco, Gianni Rocco, Doriano Mato\xc5\xa1evi\xc4\x87, Aleksandar Nikolovski, Zvonko \xc5\xbdivi\xc4\x87, Antonio i Andrea Rocco, Ivica \xc5\xa0ori\xc4\x87, Darko Radeti\xc4\x87 i mnogi drugi, do najmla\xc4\x91eg Silvia Alberta Poropata koji je kadetski, odnosno juniorski hrvatski reprezentativac i koji u sezoni 2017./18. nastupa u Jadranskoj vaterpolskoj ligi za zagreba\xc4\x8dki Medve\xc5\xa1\xc4\x8dak.\n_START_SECTION_\n\xc5\xbdenski vaterpolo\n_START_PARAGRAPH_\n_NEWLINE_\xc5\xbdenska sekcija kluba je djelovala od 2000. do 2010. godine.\n_START_SECTION_\nIzborena II. jugoslavenska savezna liga 1973.\n_START_PARAGRAPH_\nOd ekipnih rezultata vaterpolisti \xe2\x80\x9dDelfina \xe2\x80\x9d mogu se posebno pohvaliti svojim kontinuiranim nastupanjem u jedinstvenoj Drugoj saveznoj vaterpolskoj ligi od 1974. godine. II. ligu je 1973. godine na kvalifikacijskom turniru u Vrnja\xc4\x8dkoj Banji ostvarila mom\xc4\x8dad u sastavu: prof. G. So\xc5\xa1i\xc4\x87 trener, L. So\xc5\xa1i\xc4\x87, B. Rocco, F. Nikolov, A. Pokrajac, V. Kala\xc4\x8di\xc4\x87, M. Maru\xc5\xbein, M. Cerin, J. Banko, G. Rocco, A. Kala\xc4\x8di\xc4\x87, Z.\xc5\xbdivi\xc4\x87). Na turniru su sudjelovale sljede\xc4\x87e ekipe: Go\xc4\x8d iz Vrnja\xc4\x8dke Banje (pobjednik turnira), Galeb iz Zelenike, Delfin, Hvar, Incel iz Banja Luke i Jezero iz Bele Crkve. U jedinstvenoj II. saveznoj ligi 1974. godine igrale su mom\xc4\x8dadi: iz Hrvatske Solaris \xc5\xa0ibenik, Delfin iz Rovinja i zadarsko Jedinstvo, iz Slovenije Triglav Kranj i Koper, iz Crne Gore Rivijera iz \xc4\x90enovi\xc4\x87a i Galeb iz Zelenike, iz Srbije Go\xc4\x8d iz Vrnja\xc4\x8dke Banje, Be\xc4\x8dej, \xc5\xbdAK iz Kikinde, Vojvodina iz Novog Sada i Senta iz Sente.\n_START_SECTION_\nIzborena I. B jugoslavenska liga 1981.\n_START_PARAGRAPH_\nGodine 1981. postignut je najve\xc4\x87i uspjeh osvajanjem prvog mjesta u me\xc4\x91urepubli\xc4\x8dkoj ligi Zapad i ulaskom u I. B saveznu ligu biv\xc5\xa1e dr\xc5\xbeave. Na koncu prvenstva ekipe zadarskog Jedinstva i Delfina su imale jednako bodova pa su pobjednika rije\xc5\xa1ili u "majstorici" u Zagrebu. Nakon tri produ\xc5\xbeetka slavio je Delfin.Utakmici je nazo\xc4\x8dio i legendarni Aleksandar Co\xc5\xa1a Seifert. Promociju su ostvarili: J. Banko trener, F. Nikolov, B. Rocco, G. Rudan (rovinjski olimpijac, natjecao se na Olimpijskim igrama 1972. godine u Munchenu na 100 i 200 m slobodno), G. Rocco, Z. \xc5\xbdivi\xc4\x87, S. Martin\xc4\x8di\xc4\x87, W. Mileti\xc4\x87, D. Ugrin, L. Ugrin, D. Mato\xc5\xa1evi\xc4\x87, A. Kala\xc4\x8di\xc4\x87, A. Nikolovski, A. Barbaro. Sljede\xc4\x87e, 1982. godine u I.B ligi su u\xc4\x8destvovale ekipe: iz Slovenije Triglav Kranj, iz Hrvatske Delfin, iz Srbije Crvena Zvezda Beograd, Student Beograd, Be\xc4\x8dej, iz Crne Gore Bijela iz Bijele.......\n_START_SECTION_\nUspjesi juniora i pionira\n_START_PARAGRAPH_\nGod 1968. juniori Delfina (igra\xc4\x8di do 18 godina) su osvojili tre\xc4\x87e mjesto na prvenstvu biv\xc5\xa1e dr\xc5\xbeave (u sastavu: prof. G. So\xc5\xa1i\xc4\x87 trener, A. Battistella, S. Budicin, F. Nikolov, G. Viezzer, B. Rocco, J. Banko, M. Maru\xc5\xbein, D. Du\xc5\xa1i\xc4\x87, V. Lamba\xc5\xa1a, J. Bebi\xc4\x87, R. Murati), ispred mom\xc4\x8dadi kao \xc5\xa1to su: HAVK Mladost Zagreb, VK Partizan Beograd, VK Primorje Rijeka, VK Jug Dubrovnik, VK Mornar Split, VK PO\xc5\xa0K Split, VK Primorac Kotor itd., a 1973. i \xc4\x8detvrto mjesto u konkurenciji pionira (u sastavu: A. Pokrajac trener, Zgrablji\xc4\x87, W. Mileti\xc4\x87, P. Garbin, G. Pellizzer, S. Martin\xc4\x8di\xc4\x87, B. Sekuli\xc4\x87, G. Rocco, I. Golob, N. Pellizzer, V. Bre\xc5\xa1ki, G. Nikolovski).\n_START_SECTION_\nII. hrvatska liga\n_START_PARAGRAPH_\nDelfin je bio u\xc4\x8desnik 2.HVL od njenog osnutka 1992. pa sve do 2006. godine, kada je formirana 1.B HVL. Osobito isti\xc4\x8demo 1994., 2001. i 2002. godinu kada je osvojeno 1. mjesto u hrvatskoj II. ligi sjever (u sastavu: Ivica \xc5\xa0ori\xc4\x87,Janko Fabri\xc5\xa1,Danijel Banko,Andrea Rocco,Zoran Stanojkovi\xc4\x87,Toni Orbani\xc4\x87,Andrej Brala,Dragan Maras,Zvonko \xc5\xbdivi\xc4\x87 (trener), Josip Vrdoljak,Marino Luci\xc4\x87,Sini\xc5\xa1a Mato\xc5\xa1evi\xc4\x87,Arijano Banko,Antonio Rocco,Ivan Vrdoljak,Ton\xc4\x8di Mileti\xc4\x87, Darko Radeti\xc4\x87, Doriano Mato\xc5\xa1evi\xc4\x87, L.Bottlik, trener 1994.g.). 1994. godine je Delfin stekao pravo igranja kvalifikacija za 1.HVL koje su odr\xc5\xbeane u rujnu u Zagrebu (redoslijed: 1.Kvarner Express Opatija 2.Galeb Makarska 3.Bellevue Dubrovnik 4. Delfin Rovinj). Godine 2001. za ukupnog prvaka 2. HVL igrana je utakmica izme\xc4\x91u Delfina i prvaka 2. HVL jug, Gusara iz Mlina. Gusar dobio je obje utakmice: 15:9 i 14:6. Time je Gusar stekao pravo igranja majstorice za ulazak u I. HVL protiv posljednjeplasiranog iz I. HVL VK Dubrovnika. Godine 2002. Delfin je za ukupnog prvaka II. HVL igrao protiv Galeba iz Makarske i opet izgubio obje utakmice.\n_START_SECTION_\nI. B hrvatska liga\n_START_PARAGRAPH_\nKlub je danas sudionik hrvatske I. B lige neprekidno od njezinog osnutka 2006. godine. Istovremeno je s mla\xc4\x91im kategorijama sudionik 3. HVL, a s veteranskom ekipom sudionik je Alpe Adria Waterpolo League.\n_START_SECTION_\nTreneri\n_START_PARAGRAPH_\nPrvi trener i u\xc4\x8ditelj vaterpola bio je prof. Nik\xc5\xa1a Kala\xc4\x8di\xc4\x87, koji je preko Cavtata donio dubrova\xc4\x8dki vaterpolo u Rovinj._NEWLINE_Slijedili su: U.Marangon, G.So\xc5\xa1i\xc4\x87, A. Iskra, J.Banko,1980. F.Nikolov, J.Banko, M.Cerin, Z.\xc5\xbdivi\xc4\x87, 1994., Ladislav Bottlik  (izbornik reprezentacije Slova\xc4\x8dke i 1987. zagreba\xc4\x8dke Mladosti), Z.\xc5\xbdivi\xc4\x87, Zoran Mustur (kao trener s Leonessom Brescia prvak Italije 2003. i Jadranom iz Herceg-Novog prvak Crne Gore), A.Banko, Z.\xc5\xbdivi\xc4\x87, D.Burburan, C.Maurovi\xc4\x87, Z.\xc5\xbdivi\xc4\x87 (-2019.)'